als_Latn dik_Latn nus_Latn
Talenti 19-vjeçar i Vllaznisë është në pritje të rikthimit për t’iu bashkuar grupit të kuqebluve për fazën e katërt të kampionatit
Gaspër MARKU
Prej disa ndeshjesh në kronika e Vllaznisë të gjithëve u ka rënë në sy mungesa e emrit të Arlind Kalasë, futbollistit të talentuar, i cili me lojën dhe golat e shënuar për llogari të Vllaznisë u bë protagonist i sa e sa komenteve mediatike ku specialistët dhe analistët e futbollit nuk nguronin ta konsideronin e ardhmja e futbollit shqiptar. Por ndodh edhe kështu në futboll, kur në momentin më të mirë, vjen ai dëmtim në stërvitje, fillimisht i anashkaluar, por që në vijim u bë jashtë mase serioz. Një dëmtim që e la për disa ndeshje, jo vetëm jashtë formacionit të lojës, por duke e distancuar tërësisht jashtë skuadrës me një program individual shoqëruar me sallë force dhe pishine. Dëmtimi koinçidoi edhe me ndërrimin e stafeve teknike, duke sjellë në krye të skuadrës një emër të njohur për Kalanë, trajnerin e tij të Akademisë Vllaznia me ekipin U-19 Luan Zmijani, ndaj edhe për këtë mungesa në dy ndeshjet e drejtuara prej tij, ishte një tjetër peng për të. Gjithsesi, duke e ndjekur nga jashtë, për Kalanë, Vllaznia ka nisur kthesën, dhe shumë shpejt me kontributin e tij, por edhe të një grupi kolegësh të brezit të tij të të rinjve që po gjejnë hapësirën në formacionin e Zmijanit do të shkojë në vendin që i takon. Ajo që ka rëndësi për Arlind Kalanë është fakti se pas një periudhe të gjatë distancimi, ditën e djeshme ai është paraqitur pranë fushës sportive “Reshit Rusi”. Por, për momentin jo për stërvitje, por vetëm sa është takuar me stafin teknik, kolegët e skuadrës në pritje të një rikthimi të plotë. Pikërisht në këto momente, Arlind Kalaja, iu përgjigj pozitivisht interesit të “Sport Ekspres” për të informuar lexuesit dhe sportdashësit diçka më shumë rreth situatës së tij.
- Kalaja prej disa ditësh i dëmtuar dhe jashtë grupit të parë. Si e ndjeni veten me këtë mungesë tuajin?
– Normalisht, është një periudhë rreth një mujore që jam jashtë fushave dhe patjetër që më ka munguar futbolli, më kanë munguar shokët e ekipit, ndërkohë që jam në pritje të rikuperimit për t’u rikthyer sërishmi me skuadrën.
- Ishit pikërisht në momentin më të mirë tuajin, ju vjen keq për një gjë të tillë?
– Keq normalisht që më vjen shumë, por mund të them se e kam marrë me optimizëm, sepse këto janë disa gjëra që i njeh futbolli dhe që i kanë kaluar edhe futbollistë të tjerë përpara meje. Kështu që nuk ka asnjë problem në këtë drejtim.
- Saktësisht, cili është dëmtimi juaj?
– Unë kam pasur një zgjatje të ligamentit kroçiat dhe për momentin ka shkuar deri në 50 përqind të pikës. Tashmë duhet të shohim se deri në çfarë pike shkon dhe pastaj të vendosim se çfarë mund të bëjmë.
- Gjatë kësaj periudhe cili ka qenë programi juaj individual?
– Kryesisht kam pasur në program ushtrime fizike, si palestër, not, etj., për të mbajtur sa më në formë trupin në aspektin muskular.
- E përjetuat me emocion ndeshjen e fundit me Patizanin dhe golin e shënuar nga bashkëmoshatari juaj Çinari?
– Padyshim që u gëzova shumë për të gjithë skuadrën që fitoi ndërkohë që mu bë shumë qejfi që një shok i imi me të cilin jam rritur me të si Eraldi ishte shënuesi i një goli shumë të bukur që i dha fitoren skuadrës.
- Si e mendoni rikthimin tuaj, kur mund të jetë kjo ditë?
– Nuk mund të jap datë për rikthimin tim, por shpresoj që të jetë sa më i shpejtë dhe për këtë do të bëj të gjitha përpjekjet që një gjë e tillë të realizohet.
- Të shkuara Kalaja dhe rikthim sa më të shpejtë në fushë!
– Faleminderit.
als_Latn cjk_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn